ddrg/super_eurlex huggingface dataset:
Virallinen lehti nro C 167 , 02/06/1997 s. 0159



B4-0366/97 Päätöslauselma Keniasta Euroopan parlamentti, joka A. panee merkille Keniassa jatkuvat ihmisoikeusrikkomukset, joita on käsitelty sekä kansallisissa että kansainvälisissä raporteissa, B. on järkyttynyt viime aikoina lisääntyneestä poliisin harjoittamasta väkivallasta ja ahdistelusta, joka kohdistuu hallituksen vastaisen opposition edustajiin ja ihmisoikeusaktivisteihin, C. panee merkille, että presidentti Moi on luvannut, että kaikkien turvallisuus taattaisiin tänä vaalivuonna; Euroopan parlamentti, joka 1. Tuomitsee kirkon työntekijöihin kohdistuneet viimeaikaiset aseelliset ryöstöt ja hyökkäykset, joista arkkipiispa Ndingi Mwana a Nzeki, Kenian katolisen oikeus- ja rauhakomission puheenjohtaja on raportoinut; 2. Kehottaa Kenian hallitusta tutkimaan tällaiset tapaukset ja saattamaan niistä vastuussa olevat oikeuteen; 3. Pyytää Kenian hallitusta takaamaan vapaiden ja demokraattisten vaalien pitämisen; 4. Kehottaa välittömästi avaamaan radioaallot sananvapauden ja erilaisten poliittisten kantojen kuuluviin pääsyn mahdollistamiseksi; 5. Toistaa neljännen Lomén yleissopimuksen 5 artiklaan sisältyvät periaatteet; pyytää neuvostoa ja komissiota valvomaan säännöllisesti Kenian ihmisoikeustilannetta ja harjoittamaan tarvittavaa painostusta, jotta kaikenlaiset ihmisoikeuksien, kansalaisoikeuksien ja väestön poliittisten oikeuksien rikkomukset viipymättä lopetetaan; 6. Kehottaa komissiota ja neuvostoa tuomaan julki EU:n syvän huolestuneisuuden Kenian viimeaikaisten tapahtumien johdosta; 7. Kehottaa puhemiestään välittämään tämän päätöslauselman neuvostolle, komissiolle, Kenian hallitukselle ja YK:n pääsihteerille.
Virallinen lehti nro C 167 , 02/06/1997 s. 0154



B4-0364, 0395, 0397 ja 0435/97 Päätöslauselma ihmisoikeuksista Vietnamissa Euroopan parlamentti, joka - ottaa huomioon Euroopan yhteisön ja Vietnamin sosialistisen tasavallan välisen yhteistyösopimuksen, joka perustuu ihmisoikeuksien kunnioittamiseen ja demokratian periaatteisiin, A. ottaa huomioon, että EU:n ja ASEANin välistä sopimusta tullaan tarkistamaan ja että Vietnamista on tullut ASEANin jäsen viime tarkistamisen jälkeen, B. ottaa huomioon, että Vietnamin hallitus rajoittaa edelleen kansalaisvapauksia ja loukkaa ihmisoikeuksia rajoittamalla huomattavasti tiedotusvälineiden vapautta sekä sanan-, kokoontumis-, yhdistymis- ja uskonnonvapautta, C. ottaa huomioon, että Vietnamin perustuslain 70 artiklasta huolimatta, jossa taataan uskonnonvapaus, maan hallitus harjoittaa yhä uskonnollisen vainon politiikkaa, erityisesti yhdistynyttä buddhalaiskirkkoa (Église Bouddhique Unifiée) ja katolista kirkkoa vastaan, D. pahoittelee syvästi, että kaikki Vietnamin yhdistyneen buddhalaiskirkon arvohenkilöt ovat vangittuina epäinhimillisissä oloissa, E. muistuttaa mieliin parlamenttivaalit, jotka on tarkoitus pitää 20. heinäkuuta 1997; 1. Muistuttaa Vietnamin viranomaisia siitä, miten tärkeänä Euroopan unioni pitää viime vuonna ratifioidun yhteistyösopimuksen ihmisoikeuslauseketta; 2. Tuomitsee ihmisoikeusloukkaukset, joihin Vietnamin hallitus on syyllistynyt; 3. Kehottaa Vietnamin viranomaisia vapauttamaan kaikki poliittiset ja uskonnolliset vangit; 4. Velvoittaa Vietnamin viranomaiset varmistamaan, että olosuhteita vankileireillä ja vankiloissa parannetaan maan lakien mukaisesti; 5. Pitää kaikkien sanan- ja lehdistönvapautta rajoittavien lakien ja asetusten kumoamista perustavana edellytyksenä jatkuvalle kehitykselle; 6. Kehottaa Vietnamin viranomaisia antamaan uskontokuntien hoitaa uskonnolliset asiat parhaaksi katsomallaan tavalla; 7. Kehottaa Vietnamin viranomaisia parantamaan maan oikeusjärjestelmän puolueettomuutta ja avoimuutta; 8. Kehottaa Vietnamin hallitusta varmistamaan, että 20. heinäkuuta 1997 pidettävät parlamenttivaalit ovat tosiasiallisesti vapaat ja oikeudenmukaiset; 9. Pyytää neuvostoa ja komissiota tekemään jatkossakin ihmisoikeuksista ensisijaisen asian suhteissaan Vietnamin tasavaltaan sekä ASEAN-maihin; 10. Kehottaa puhemiestään välittämään tämän päätöslauselman neuvostolle, komissiolle ja Vietnamin viranomaisille.
Virallinen lehti nro C 347 , 18/11/1996 s. 0169



B4-1145, 1153, 1175 ja 1198/96 Päätöslauselma jalkaväkimiinoja koskevasta Ottawan konferenssista Euroopan parlamentti, joka - ottaa huomioon aikaisemmat jalkaväkimiinoja koskevat päätöslauselmansa, - ottaa huomioon jalkaväkimiinoja koskevan neuvoston yhteisen toimen 27. syyskuuta 1996; - ottaa huomioon jalkaväkimiinoja koskevan Ottawan konferenssin (3.-5. lokakuuta 1996), A. katsoo, että jalkaväkimiinojen käytön kansalliset ja alueelliset kiellot voivat olla hyödyllinen askel niiden käytön maailmanlaajuista kieltämistä ajatellen, B. on tietoinen tuhosta, jota nämä miinat aiheuttavat maailmassa, ja että näiden aseiden ensimmäisinä uhreina on viaton siviiliväestö, C. muistuttaa siitä, miten useissa kansainvälisissä konferensseissa on epäonnistuttu «tiettyjä tavanomaisia aseita koskevan pöytäkirjan» tarkistamisessa ja miten niissä ei tähän mennessä ole päästy sopimukseen kaikkien jalkaväkimiinojen kieltämisestä, D. korostaa, että yleinen mielipide on laajalti jalkaväkimiinojen tuotannon, viennin ja käytön täydellisen kieltämisen puolella, E. katsoo, että kaikki jäsenvaltiot ovat päättäneet jalkaväkimiinojen viennin kieltämisestä tai keskeyttämisestä; 1. Pahoittelee sitä, ettei Ottawan konferenssissa saatu aikaan merkittäviä tuloksia, vaikka 50 maata ilmaisi halunsa kieltää jalkaväkimiinat kokonaan vuoteen 2000 mennessä; 2. Korostaa Venäjän ja Kiinan vastuuta Ottawan konferenssin epäonnistumisesta, sillä nämä maat eivät edes allekirjoittaneet loppujulistusta ja estivät sen, ettei jalkaväkimiinojen käytön kieltämisestä päästy kansainväliseen yksimielisyyteen; 3. Vakuuttaa uudelleen vaativansa jalkaväkimiinojen täydellistä kieltämistä, joka kattaa näiden aseiden tuotannon, varastoinnin, kuljetuksen, myynnin, viennin ja käytön; 4. Toteaa tyytyväisenä, että 1. lokakuuta 1996 hyväksyttiin Euroopan unionin uusi «yhteinen toimi», jonka tavoitteeksi vahvistettiin miinojen täydellistä kieltämistä koskevan sopimuksen aikaan saaminen mahdollisimman pian ja jossa kielto ulotettiin koskemaan jäsenvaltioiden kaikentyyppisten miinojen vientiä kolmansiin maihin; 5. Kehottaa uudelleen EU:ta ja sen jäsenvaltioita kieltämään yksipuolisesti kaikkien jalkaväkimiinojen tuotannon ja käytön, hävittämään nykyiset varastot ja jatkamaan samalla pyrkimyksiään saada kansaivälisellä tasolla aikaan oikeudellisesti sitova jalkaväkimiinat kieltävä kansainvälinen sopimus; 6. Pyytää uudelleen jäsenvaltioita ja Euroopan unionia lisäämään taloudellista osuuttaan kansainvälisissä miinanraivaushankkeissa ja miinojen uhreille tarkoitetun avun antamisessa; 7. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille ja parlamenteille sekä YK:n pääsihteerille.
Virallinen lehti nro C 362 , 02/12/1996 s. 0267



B4-1276 ja 1322/96 Päätöslauselma Lissabonin historiallisen «Paços do Concelho» -rakennuksen osaksi tuhonneesta tulipalosta Euroopan parlamentti, joka A. ottaa huomioon vakavan tulipalon, joka tuhosi osan historiallisesta «Paços do Concelho» -rakennuksesta Lissabonissa, B. ottaa huomioon tämän rakennuksen merkityksen Lissabonin kultturiperinnölle ja sen Portugalin historiaan ja kulttuuriin liittyvän merkityksen sekä sen merkityksen Lissabonin demokraattiselle paikallishallinnolle, C. ottaa huomioon tulipalosta aiheutuneet aineelliset vahingot, jotka on arvioitu noin 2 miljardiksi escudoksi (10 miljoonaa ecua), D. ottaa huomioon, että kaupungin viranomaisten ripeä ja tehokas toiminta esti vahinkoja muodostumasta vielä pahemmiksi ja korvaamattoman arvokkaiden taiteellisten ja historiallisten arvojen tuhoutumisen, E. ottaa huomioon, että EU:n on oltava lähellä kansalaisiaan tukemalla heitä asioissa, jotka suorimmin koskevat heitä ja vaikuttavat heihin; Euroopan parlamentti, joka 1. Ilmaisee solidaarisuutensa Lissabonin asukkaille ja erityisesti pormestari João Soaresille, kaupunginvaltuustolle ja kaupungin työntekijöille; 2. Kiinnittää huomiota turvallisuusyksiköiden, palomiesten ja muiden yksiköiden ripeään toimintaan; 3. Toteaa ja pitää myönteisenä korjaustöiden välitöntä aloittamista kaupungin hallinnon, hallituksen, parlamentin ja kaikkien poliitisten puolueiden täyden tuen turvin; 4. Suosittelee, että komissio antaa Lissabonin kaupungin hallinnon ja Portugalin viranomaisille kaiken sen tuen, jota tarvitaan tämän luokan tuhojen korjaamiseen; 5. Kehottaa puhemiestään välittämään tämän päätöslauselman komissiolle, neuvostolle, Portugalin hallitukselle, Portugalin kansalliskokoukselle ja Lissabonin kaupunginvaltuustolle.
Virallinen lehti nro C 320 , 28/10/1996 s. 0199



B4-0967, 1013, 1030 ja 1076/96 Päätöslauselma Las Nieves -leirintäalueen suuronnettomuudesta Biescasissa (Huesca) Euroopan parlamentti, joka A. on huolestunut Las Nieves -leirintäalueella Biescasissa (Espanja) 7. elokuuta 1996 tapahtuneesta suuronnettomuudesta, joka aiheutti 86 ihmisen kuoleman, yhden katoamisen, satojen loukkaantumisen ja valtavat aineelliset vahingot, B. ottaa huomioon, että kuolonuhrit ja loukkaantuneet sekä suuronnettomuudessa mukana olleet eivät olleet kotoisin ainoastaan Aragónin itsehallintoalueelta vaan myös muilta Espanjan alueilta ja Euroopan unionin muista maista, minkä vuoksi suru ja aineelliset vahingot koskettavat useita eurooppalaisia perheitä, C. ottaa huomioon, että vakavia vahinkoja aiheutui myös alueen perusinfrastruktuurille (tiet, sillat, Arás-syvänteen kanavajärjestelmä, vesihuolto alueella asuvalle väestölle), maatalous- ja matkailuasumuksille ja -rakenteille, viljelyalueille ja karjalle, D. haluaa tuoda esille sen tuen, jota Biescasin, Jacan ja Sabiñanigon asukkaat sekä kaikki tragedian ensihetkistä lähtien ja sitä välittömästi seuranneina päivinä työllään ja toimillaan avunantoon osallistuneet osoittivat, E. Toteaa komission nopean reagoinnin suuronnettomuuteen, ja ilmaisee yhdessä komission kanssa solidaarisuutensa ja halunsa antaa kaikki tarvittava tuki; Euroopan parlamentti, joka 1. Ilmaisee surunvalittelunsa ja solidaarisuutensa uhreille ja heidän perheilleen; 2. Pyytää komissiota kiireellisesti järjestämään hätäapua uhrien perheille ja muille onnettomuudessa vahinkoja kärsineille myöntämällä välittömästi varoja varainhoitovuoden 1996 talousarvion luonnonmullistuksia koskevasta kohdasta; 3. Pyytää komissiota laatimaan yhdessä Espanjan viranomaisten kanssa alueen jälleenrakennusta koskevan suunnitelman ja myöntämään tarvittavia varoja infrastruktuurin, asumusten sekä maatalouteen, matkailuun ja karjankasvatukseen liittyvien rakenteiden jälleenrakentamiseen; 4. Pyytää jäsenvaltioita kiristämään näiden rakenteiden sijoittamista koskevia lainsäädännöllisiä ja teknisiä vaatimuksiaan ja arvioimaan niiden ympäristövaikutukset sekä tarkistamaan leirintäalueiden sijaintipaikat niiden turvallisuuden varmistamiseksi ja kieltämään niiden sijoittamisen alueille, joilla hirmumyrskyt tai tulvat ovat mahdollisia; 5. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille, Aragónin aluehallitukselle, ja Biescasin kaupunginhallitukselle.
Virallinen lehti nro C 198 , 08/07/1996 s. 0212



B4-0829/96 Päätöslauselma Valkovenäjän viranomaisten kiellosta viettää Tshernobylin onnettomuuden kymmenettä vuosipäivää ja estää se, että itsenäiset kansalaisjärjestöt antavat lapsiuhreille lääketieteellistä avustusta Euroopan parlamentti, joka - ottaa huomioon aikaisemmat päätöslauselmansa ihmisoikeuksien ja ammattiyhdistysten oikeuksien loukkauksista Valkovenäjällä, A. panee merkille, ettei se ole tähän asti hyväksynyt EU:n ja Valkovenäjän välistä kumppanuussopimusta, ja sen, että ulko- ja turvallisuusasiain sekä puolustuspolitiikan valiokunta on sitä mieltä, ettei väliaikaista kauppasopimustakaan tulisi nyt saattaa voimaan ihmisoikeustilanteen vuoksi, B. muistaa monien lasten traagisen kohtalon kymmenen vuotta sitten tapahtuneen Tshernobylin onnettomuuden jälkeen sekä Ukrainassa että Valkovenäjällä C. on järkyttynyt lausunnoista, jotka viittaavat siihen, että Minskin viranomaiset eivät ole päästäneet maahan itsenäisiä kansalaisjärjestöjä, jotka ovat toimittaneet lääketarvikkeita säteilyn vahingoittamille lapsille Valkovenäjällä, elleivät kyseiset järjestöt suostu antamaan näitä tarvikkeita hallitukselle edelleen toimittamista varten, 1. Valittaa jälleen kerran Valkovenäjän ihmisoikeustilanteen huononemista, ja kehottaa demokraattisia ryhmittymiä parlamentissa ja parlamentin ulkopuolella jatkamaan kamppailuaan ihmisoikeuksien ja demokratian puolesta; 2. Esittää vastalauseensa hallituksen kyseisen vaatimuksen johdosta, jonka mukaan itsenäisten kansalaisjärjestöjen olisi toimitettava lääketarvikkeet hallitukselle, eikä kärsiville lapsille, ja kehottaa viranomaisia kumoamaan tämän päätöksen omien kansalaistensa edun nimessä; 3. Pyytää komissiota ja neuvostoa käyttämään hyväkseen olemassa olevia suhteitaan Valkovenäjään vakuuttaakseen sen hallituksen tarpeesta edistää sen kansalaisten oikeuksien kunnioittamista ennen kuin kyseisiä suhteita vahvistetaan ja syvennetään; 4. Kehottaa puhemiestään välittämään tämän päätöslauselman komissiolle, neuvostolle ja Valkovenäjän hallitukselle ja korkeimmalle neuvostolle.
Virallinen lehti nro C 065 , 04/03/1996 s. 0172



B4-0150/96 Päätöslauselma lento-onnettomuudesta Dominikaanisen tasavallan rannikolla Euroopan parlamentti, joka - ottaa huomioon aikaisemmat päätöslauselmansa lentoturvallisuudesta, A. valittaa uutta Dominikaanisen tasavallan rannikolla tapahtunutta lento- onnettomutta, jossa 189 ihmistä menetti henkensä ja joka merkitsi jälleen uutta merkintää lento-onnettomuuksien luetteloon, B. ilmaisee syvimmän osanottonsa onnettomuuden uhrien perheille; 1. Kehottaa asianomaisia viranomaisia tekemään kaikkensa, jotta onnettomuuden täsmällinen syy saadaan selville; 2. Kehottaa komissiota nopeuttamaan niiden käytännön ehdotusten antamista, jotka tähtäävät siviili-ilmailun turvallisuuden parantamiseen, erityisen painon ollessa tilauslentoyhtiöiden teknisissä ja kaupallisissa toimintaolosuhteissa; 3. Vaatii komissiota ja jäsenvaltioita noudattamaan Yhdysvaltojen esimerkkiä ja laatimaan mustan listan yhtiöistä, jotka eivät täytä kansainvälisesti sovittuja turvallisuusnormeja, tarkoituksena kieltää niitä käyttämästä Euroopan unionin kenttiä laskeutumiseen ja nousuun; 4. Vaatii komissiota tekemään direktiiviehdotuksen, jonka tarkoituksena on parantaa kuluttajien tiedonsaantia siten, että matkanjärjestäjien on ilmoitettava esitteissään, mikä yhtiö huolehtii lennoista; 5. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille.
Virallinen lehti nro C 269 , 16/10/1995 s. 0179



B4-1125/95 Päätöslauselma eteläisen Chilen myrskyistä Euroopan parlamentti, joka A. ottaa huomioon, että viimeaikaiset myrskyt, jotka aiheuttivat vahinkoa kuudella alueella eteläisessä Chilessä, jossa lämpötilat olivat -27° C (aistittu -30°:ksi), joista pahimmin kärsivät alueet olivat 11. ja 16. elokuuta 1995 välisenä aikana Aysén ja Magallanes, ja ottaa huomioon, että tämä on merkinnyt satamalaitosten, pienten kalastusyritysten sekä teleliikenneverkostojen täydellistä tai osittaista tuhoa, B. ottaa huomioon, että maataloudelle aiheutuneet vahingot ovat merkinneet yli 800 000 lampaan ja 70 000 nautaeläimen tuhoa sekä 70 %:n tuhoa alueen talvilaitumilla sekä kaikkien vuoden 1995 satojen menetystä, C. ottaa huomioon, että komissio tarjoaa merkittävää yhteisön apua pienille eläintenkasvattajille, maanviljelijöille ja perinteisen kalastuksen harjoittajille, joita on, heidän perheensä mukaan lukien, noin 20 000 henkeä. Euroopan parlamentti, joka 1. Ehdottaa, että jälleenrakennukseen myönnetään aineellista apua vähintään 1 miljoonan ecun arvosta; 2. Pyytää, että tämä apu keskittyy köyhimpiin uhreihin ja että se ohjataan mieluiten kansalaisjärjestöjen, kirkkojen, Punaisen ristin, Maatalous- ja eläintenkasvatuspalvelun (SAG) ja yhteiskunnallisten järjestöjen kautta; 3. Kehottaa puhemiestään välittämään tämän päätöslauselman komissiolle, jäsenvaltioiden hallituksille, Chilen hallitukselle, Aysénin ja Magallanesin provinssien viranomaisille ja kehitystyön parissa työskentelevien kansalaisjärjestöjen yhteyskomitealle.
Virallinen lehti nro C 249 , 25/09/1995 s. 0166



B4-0981 ja 1030/95 Päätöslauselma monille Espanjan alueille aiheutuneista myrskyvahingoista Euroopan parlamentti, joka A. ottaa huomioon kovien myrskyjen aiheuttamat vakavat vahingot tietyillä Espanjan alueilla, joilla maanviljelijöille on koitunut huomattavia menetyksiä ja maaseutuyhteisöille on koitunut vakavia vahinkoja, B. ottaa huomioon, että tällaiset ongelmat toistuvat yhä enenevässä määrin Välimeren alueella, C. ottaa huomioon, että aiheutuneet vahingot ylittävät lyhyen aikavälin taloudelliset vahingot ja osaltaan edesauttavat eroosion ja aavikoitumisen leviämistä alueilla, jotka ovat niille erityisen herkkiä maaseutuyhteisöjen epäedullisten rakenteellisten olosuhteiden vuoksi, Euroopan parlamentti, joka 1. Kehottaa komissiota myöntämään kiireellisesti apua myrskyn vahingoittamille alueille ja hankkimaan olennaisia tietoja asianomaisilta alueellisilta hallituksilta, jotta se voi tehdä tarkan arvioinnin tapahtuneista vahingoista sekä tarvittavista toimenpiteistä; 2. Kehottaa Espanjan hallitusta ja alueellisia hallituksia järjestämään Euroopan unionin rakennerahastojen piirin kuuluvat sijoitushankkeet uudelleen siten, että siitä olisi hyötyä vahinkoja kärsineille alueille; 3. Toivoo, että sellaisia koheesiorahaston rahoittamiin hankkeisiin kuuluvia infrastruktuuritöitä pidettäisiin erityisen tärkeinä, jotka on suunniteltu ehkäisemään luonnonkatastrofeja ja suojelemaan maaseutuyhteisöjä, joita vakavat myrskyt toistuvasti koettelevat; 4. Kehottaa puhemiestään välittämään tämän päätöslauselman neuvostolle ja komissiolle.
Virallinen lehti nro C 056 , 06/03/1995 s. 0109



B4-0303, 0308, 0312 ja 0318/95 Päätöslauselma Chiapasin tilanteesta Euroopan parlamentti, A. huolissaan aselevon rikkoutumisesta hallituksen ja EZLN:n (Zapatistien kansallinen vapautusjärjestö) välillä, joka johti sotatoimien uudelleen aloittamiseen Chiapasissa, B. ottaen huomioon, että sotatoimet ovat tällä välin lakanneet, C. tunnustaen aselevon sekä hallituksen ja EZLN:n välisten neuvotteluiden merkittävän osuuden, D. tunnustaen rauhanneuvotteluiden jatkamisen välttämättömyyden Kansallisen sovittelutoimikunnan(CONAI:n) alaisuudessa, jota johtaa Chiapasin piispa Samuel Ruiz, ja jonka Meksikon hallitus on muodollisesti tunnustanut, Euroopan parlamentti, 1. Huomioi Chiapasin maaherran, Eduardo Robledon syrjäyttämisen, ja suhtautui myönteisesti tietoon sotatoimien päättymisestä; 2. Uskoo, että niinkuin Meksikon pääkaupungin mittavissa kansan mielenosoituksissa painotettiin, on välttämätöntä aloittaa välittömästi keskustelu rauhallisessa ja solidaarisessa ilmapiirissä hallitusten, asianomaisen väestön ja protestiliikkeen edustajien kesken; 3. Tuomitsee kaikki väkivalta- ja alistamistoimet, olipa niiden alkuperä mikä tahansa, ja on huolissaan suuresta asemäärästä kaikkialla maassa; 4. Aikoo vakaasti valvoa tarkkaan tilanteen kehittymistä ja ottaa tehtäväkseen yrittää kaikin keinoin varmistaa, että ihmisoikeudet ja demokraattinen yhteiselo luodaan alueella uudelleen; 5. Toteaa, että Chiapasin tilanteesta vallinnut uutispimento on loppunut; se on estänyt pääsyn alueelle ja vapaan liikkumisen siellä sekä tukkinut tiedon kulun; parlamentti vaatii ihmisoikeuksien kunnioituksen palauttamista; 6. Vaatii Meksikon viranomaisia takaamaan kansalaisjärjestöjen työn ja turvallisuuden; 7. Vaatii uudelleen CONAI:ta aloittamaan välittömästi neuvottelut rauhanomaisen ratkaisun löytämiseksi konfliktiin; 8. On huolissaan saatuaan tiedon toimittaja Torquato Tena Benjumean ja hänen perheensä saamista tappouhkauksista; Tena on ABC-sanomalehden kirjeenvaihtaja ja on julkaissut artikkeleita EZLN:n ja ETA:n mahdollisesta yhteistyöstä; parlamentti tuomitsee tappouhkaukset ja ilmaisee solidaarisuutensa lehden toimittajaa kohtaan; 9. Pyytää puhemiestään välittämään tämän päätöslauselman komissiolle, neuvostolle, Meksikon hallitukselle, Amerikan valtioiden organisaatiolle sekä CONAI:lle.
Virallinen lehti nro C 056 , 06/03/1995 s. 0103



A4-0242/95 Päätöslauselma komission tiedonannosta uusien itsenäisten valtioiden kanssa toteutettavaa yhteistyötä koskevista tulevaisuudennäkymistä tieteen ja teknologian alalla Euroopan parlamentti, joka - ottaa huomioon komission tiedonannon neuvostolle ja Euroopan parlamentille uusien itsenäisten valtioiden kanssa toteutettavaa yhteistyötä koskevista tulevaisuudennäkymistä tieteen ja teknologian alalla (KOM(95)0190 - C4-0192/95) - ottaa huomioon tutkimusta, teknologista kehittämistä ja energia-asioita käsittelevän valiokunnan mietinnön sekä budjettivaliokunnan ja taloudellisten ulkosuhteiden valiokunnan lausunnot (A4-0242/95), 1. Kehottaa komissiota ja neuvostoa jatkamaan entisen Neuvostoliiton uusien itsenäisten valtioiden tieteenharjoittajien kanssa tehtävää yhteistyötä (INTAS) 31. joulukuuta 1995 jälkeenkin koko tutkimusta koskevan neljännen puiteohjelman ajan ottaen kuitenkin huomioon, että - INTAS on vain yksi monista EU:n kansainvälisen yhteistyön kanavista tutkimuksen alalla - yhteistyöhön osallistuvien maiden kansallisten tieteellisten järjestöjen asemaa tiedeneuvostossa ja yleiskokouksessa olisi vahvistettava - INTAS keskittyy ennen muuta perustutkimukseen ja täydentää muita tutkimusalan yhteistyötoimia; 2. Huomauttaa, että on pyrittävä kaikin tavoin varmistamaan, että INTASin työ muuttuu avoimemmaksi, kustannuksiltaan edullisemmaksi ja tehokkaammaksi ja erityisesti että määrärahat jaetaan ilman hallinnollisia viivästyksiä; 3. Kehottaa puhemiestään välittämään tämän päätöslauselman komissiolle ja neuvostolle.